b'\n_START_ARTICLE_\nBernhard Otto Widn\xc3\xa4s\n_START_PARAGRAPH_\nBernhard Otto Widn\xc3\xa4s (25. toukokuuta 1869 Kokkola \xe2\x80\x93 17. syyskuuta 1950 Helsinki) oli suomalainen kenraalimajuri ja Vaasan sek\xc3\xa4 Uudenmaan l\xc3\xa4\xc3\xa4nin kuvern\xc3\xb6\xc3\xb6ri.\n_START_SECTION_\nHenkil\xc3\xb6historia\n_START_PARAGRAPH_\nWidn\xc3\xa4sin vanhemmat olivat tilanomistaja Anders Widn\xc3\xa4s ja Brita Gabrielsdotter Widn\xc3\xa4s. H\xc3\xa4n k\xc3\xa4vi Haminan kadettikoulun ja siirtyi vuonna 1890 kornettina palvelemaan Henkivartiov\xc3\xa4en ratsastavaan krenat\xc3\xb6\xc3\xb6rirykmenttiin. Widn\xc3\xa4s k\xc3\xa4vi Nikolain yleisesikunta-akatemian kurssin 1893\xe2\x80\x931895 ja Pietarin arkeologisen instituutin kurssin 1900\xe2\x80\x931902. Widn\xc3\xa4s oli Paavalin sotilasoppilaitoksessa luokkientarkastajan apulaisena vuodesta 1906 alkaen ja h\xc3\xa4n toimi siell\xc3\xa4 my\xc3\xb6s taktiikan ja sotahistorian opettajana 1907\xe2\x80\x931910._NEWLINE_Widn\xc3\xa4s oli Vaasan l\xc3\xa4\xc3\xa4nin kuvern\xc3\xb6\xc3\xb6rin\xc3\xa4 1910\xe2\x80\x931913 ja Uudenmaan l\xc3\xa4\xc3\xa4nin kuvern\xc3\xb6\xc3\xb6rin\xc3\xa4 1913\xe2\x80\x931917. T\xc3\xa4m\xc3\xa4n j\xc3\xa4lkeen h\xc3\xa4n toimi vuonna 1908 perustetussa Haminan kadettikoulusta valmistuneiden upseerien muodostamassa Suomen Kadettiklubissa ja oli viimeksi klubin arkistonhoitajana 1936\xe2\x80\x931950. H\xc3\xa4n sai klubin kultaisen ansiomerkn 1949._NEWLINE_Widn\xc3\xa4s kirjoitti artikkeleita taktiikasta ja sotahistoriasta, tutkien erityisesti Ven\xc3\xa4j\xc3\xa4n ratsuv\xc3\xa4en historiaa. H\xc3\xa4nest\xc3\xa4 tuli Ven\xc3\xa4j\xc3\xa4n Sotahistoriallisen Seuran j\xc3\xa4sen 1908._NEWLINE_Widn\xc3\xa4s ylennettiin aliratsumestariksi 1897, ratsumestariksi 1904, everstiksi 1906 ja kenraalimajuriksi 1911. H\xc3\xa4n oli naimisissa 1897\xe2\x80\x931928 Vera Ivanovna Mihailovan (1873\xe2\x80\x931928) kanssa, jonka is\xc3\xa4 oli kenraalimajuri Ivan Mihailov. Perheen tytt\xc3\xa4rest\xc3\xa4 Karin Widn\xc3\xa4sist\xc3\xa4 (s. 1898) tuli keuhkosairauksiin erikoistunut l\xc3\xa4\xc3\xa4ketieteen ja kirurgian tohtori.'